86 Credere

Debet homo Deum Deo in Deum, secundum Magister *Sentenciarum,* libro 3, dist. 23. Hac fecit Abraham. Ideo, [Mach. 2:52]: *Reputat est ei ad iusticiam*, set ista quodammodo differunt. Nam credere Deum est omnis creatura intellectualis, quia Jac. 2[:19]: *Demones credunt, et contremiscunt*.

¶ Credere in Deum est omnium fidelium generaliter. Vnde, in simbola dicit quilibet Christianus, Credo in Deum. Credere in Deo est perfectorum singulariter, qui non solum perficiunt eius mandata, set et consilia, Eccli. 2[:8]: *Qui timetis Dominum, credite illi, et non evacuabitur merces vestra*. Vnde, quia Abraham sic credidit, Deus factus est ei merces pro /f.25vb/ future et terra promissionis pro suis.

¶ Moysi, autem, dictum est quia non credidit Deo coram filiis Israel ad aquas contradiccionis, Num 14[:16], quod ipse non introduceret filios Israel in terra promissionis. Vnde, [non] solum debet homo credere Deo immensitate loquenti, set eciam prophetis et sanctis in quibus habitat Deus. Vnde, legitur Luc. 16[:29-31]: *Habent Moysen et prophetas*, ipsos *audiant,* et sequitur, *Si Moysen et prophetas non audiunt, neque si quis ex mortuis resurrexerit*, ad illos *credent.* Chrisostomus, *Super Mattheum*, ponit exemplum de homine infirmo, qui si credat medico obtemperat ei in his que precipit, sic homo si perfecte credat Deo obedienter facit que precipit. 3 Reg. 22[:35], legitur quod Achab qui voluit credere Michee vero prophete, vadens ad bellum, uulneratus est cito post mortuus. Sic qui volunt credere viris sanctis in quibus loquitur Deus incidunt in pericula. Vnde, Augustinus, *Super Psalmum,* 68, quando passus est Christus discipuli desperauerunt set a latrone victi sunt qui credidit qui ipsi defecerunt. Gregorius, 4 libro, *Dialogorum,* capitulo 3, si homines de corde visibili credunt se progenitos a tali patre et tali matre quia minime viderunt, cur inuisibilia non credunt que corporaliter videre non possunt. Christus, autem, volens ostendere quod credere sic actus quem maxime volebat discipulis imprimere in ascensione sua. Vltimo dixit eis, Marc. vltimo [16:16]: *Qui crediderit, et baptizatus fuerit, salvus erit : qui vero non crediderit, condemnabitur*.

¶ Qualis, autem, debeat ista credulitas esse docet Chrisostomus, *Homelia* 19, dicens credulitas ad con-

fessionem respicit et ad actum. Qui, ergo, sic confiteretur Christum sicut ipse docuit, ille credit Christo. Vnde nota glossa, *De consecracione*, Dist. 4.

¶ Prima credo Deo credoque Deum plus credo valere quod credas meum uel ei uel eum.

¶ De credulitate qua debet homo homini credere loquitur Seneca, 3, *De beneficiis*, nulla stipulacio emptorem venditori obligaret set fides pocius pacta seruaret. O turpem humani generis fraudem. Sigillis et anulis nostris plus credimus quam animis nostris uel amicis.

¶ Item, *Epistula* 126, fides sanctissimum humani pectoris bonum est; nulla necessitate ad fallendum cogitur, nec corripitur premio. In hominibus rara est sicut dicit Hieronimus, *Epistola* 37. Item, Augustinus, *Ad Bonefacium Epistola* 106, capitulo 3, quando promittitur, seruanda est eciam hosti, contra quem bellum geritur, quanto magis amico.